‘ธนชาต’หันจับรายย่อย หวังปั๊มเบี้ย6.5พันล้าน
ธนชาตประกันภัย ตั้งเป้าเบี้ยรับรวม 6,500 ล้านบาท เพิ่มขึ้น 11% เน้นขยายลูกค้ารายย่อย
13 มี.ค. 2558

ธนชาตประกันภัย ตั้งเป้าเบี้ยรับรวม 6,500 ล้านบาท เพิ่มขึ้น 11% เน้นขยายลูกค้ารายย่อย
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า ในปีนี้บริษัทตั้งเป้าทำเบี้ยรับรวมให้ได้ 6,500 ล้านบาท เพิ่มขึ้น 11% จากปี 2557 ที่มีเบี้ยรับรวม 5,800 ล้านบาท โดยเน้นขยายฐานลูกค้ารายย่อยเป็นหลัก ซึ่งปัจจุบันมีสัดส่วนเกือบ 100% ส่วนลูกค้ารายใหญ่จะมาจากบริษัทนายหน้าธนชาต ที่ยังคงมีเข้ามาอย่างต่อเนื่องแต่สัดส่วนไม่มาก
ทั้งนี้ บริษัทได้รุกตลาดรายย่อยมาเป็นปีที่ 3 โดยปี 2557 มีฐานลูกค้าทั่วประเทศ 1.3 ล้านราย และเป็นปีที่มีกำไรมากที่สุด 1,047 ล้านบาท เพิ่มขึ้น 10% เพราะฐานลูกค้ารายย่อยสามารถกระจายความเสี่ยงและมีกำไรดี
นายพีระพัฒน์ กล่าวว่า นอกจากลูกค้าในกรุงเทพฯ ที่ยังคงมีการเติบโตอย่างต่อเนื่องและโตมากแล้ว ลูกค้าต่างจังหวัดโดยเฉพาะทางภาคใต้และภาคอีสาน รวมทั้งภาคเหนือ มีแนวโน้มเติบโตเร็วมาก เพราะเริ่มเข้าใจในความเสี่ยงของชีวิต แม้ว่าราคาสินค้าเกษตร เช่น ยางพารา ข้าว จะลดต่ำลง แต่ความต้องการประกันภัยยังเพิ่มขึ้น 
“เราเข้าใจเรื่องเศรษฐกิจยังไม่ดีมาก ลูกค้าจะจ่ายอะไรจะคิดถึงความคุ้มค่า จึงได้เพิ่มบริการชำระเงินผ่านบัตรเครดิต 0% เป็นเวลา 3 เดือน และจากการที่เรามีกำไรมาก ปีนี้เป็นปีแรกที่จะเริ่มคืนกำไรให้ลูกค้าด้วยการจัดกิจกรรมต่างๆ กับลูกค้าตลอด 12 เดือน” นาย พีระพัฒน์ กล่าว
สำหรับผลิตภัณฑ์จะเน้นให้ความคุ้มครองที่ครอบคลุมและแตกต่างจากตลาด ซึ่งบริษัทได้เปิดตัวแบบประกันภัย “รักบ้าน ห่วงบ้าน” ที่ให้ความคุ้มครองสูงสุด 2 แสนบาท ค่าเบี้ยเริ่มต้นวันละ 3 บาท และแบบประกันภัย “อุบัติเหตุถึงลูกถึงคุณ” ค่ารักษาพยาบาลสูงสุดครั้งละ 5 หมื่นบาท ไม่จำกัดจำนวนครั้ง